คาดดัชนีหุ้นไทยพรุ่งนี้ยังผันผวนในทิศทางขาลง
โพสต์ทูเดย์-นักวิเคราะห์คาดการณ์ตลาดหุ้นพรุ่งนี้ ดัชนีผันผวนตามแรงขายทำกำไรต่อ หลังค่าเงินเหรียญสหรัฐแข็งค่าระยะสั้น
12 ม.ค. 2553

โพสต์ทูเดย์-นักวิเคราะห์คาดการณ์ตลาดหุ้นพรุ่งนี้ ดัชนีผันผวนตามแรงขายทำกำไรต่อ หลังค่าเงินเหรียญสหรัฐแข็งค่าระยะสั้น
นายโกสินทร์ ศรีไพบูลย์ ผู้อำนวยการอาวุโส บล.ยูโอบี เคย์เฮียน (ประเทศไทย) เปิดเผยว่า แนวโน้มดัชนีวันพรุ่งนี้ (13 ม.ค.) ผันผวนต่อในทิศทางขาลง เพราะค่าเงินเหรียญสหรัฐมีการแข็งค่าขึ้นระยะสั้น ประกอบกับราคาน้ำมันดิบและดัชนีดาวน์โจนส์ล่วงหน้ามีการปรับฐาน
“เชื่อว่าแม้จะผันผวนขาลง แต่ยังจะปรับลงไม่มาก เพราะนักลงทุนยังมีการรอจังหวะเข้าซื้อหุ้นกลุ่มขนาดใหญ่ต่อเนื่อง เห็นจากวันนี้แม้นักลงทุนจะมีแรงขายทำกำไรกลุ่มพลังงานและปิโตรเคมีออกมา แต่ก็มีแรงซื้อกลับในกลุ่มธนาคารพาณิชย์หรือหลักทรัพย์ที่คาดว่ามีผลประกอบการออกมาดีอย่าง บริษัท เจริญโภคภัณฑ์อาหาร (CPF) บริษัท ซีพี ออลล์ (CPALL) บริษัท ทรู คอร์ปอเรชั่น (TRUE) แทน”
นอกจากนี้ นักลงทุนยังต้องติดตามความเคลื่อนไหวของปัจจัยเสี่ยงการลงทุนต่อ ตั้งแต่เสถียรภาพของรัฐบาล การชุมนุมทางการเมือง ราคาน้ำมันดิบที่ผันผวน และกรณีมาบตาพุด
ทั้งนี้ ประเมินว่าหากดัชนียังสามารถยืนเหนือระดับแนวรับที่ 740-742 จุดได้เชื่อว่าดัชนียังอยู่ในช่วงขาขึ้นอยู่ และมองกรอบแนวต้านที่ 750-752 จุด  กลยุทธ์การลงทุนแนะนำว่าหากดัชนีอ่อนตัวยังคงเน้นให้สะสมหุ้น 3 กลุ่มหลัก คือ กลุ่มพลังงาน กลุ่มปิโตรเคมี และกลุ่มธนาคารพาณิชย์ เพราะยังเป็นกลุ่มที่เชื่อมโยงกับการฟื้นตัวของเศรษฐกิจ
วันนี้ดัชนีปิดที่ 745.24 จุด ลดลง 1.71 จุด หรือ 0.23 % มูลค่าการซื้อขาย 21,478.77 ล้านบาท แบ่งซื้อขายรายกลุ่ม ต่างชาติขาย 314 ล้านบาท สถาบันซื้อ 489 ล้านบาท บัญชี บล.ขาย 435 ล้านบาท และรายย่อยซื้อ 260 ล้านบาท